b'\n_START_ARTICLE_\nMario Perestegi\n_START_PARAGRAPH_\nMario Perestegi (Zagreb, 1971.), hrvatski orgulja\xc5\xa1\n_START_SECTION_\nBiografija\n_START_PARAGRAPH_\nOrgulja\xc5\xa1 i pedagog Mario Perestegi\xc2\xa0 ro\xc4\x91en je1971. godine u Zagrebu gdje je i studirao orgulje kod akademika An\xc4\x91elka Klobu\xc4\x8dara \xc4\x8diji orgulja\xc5\xa1ki opus ne ispu\xc5\xa1ta s programa svojih koncerata. Utjecaj Klobu\xc4\x8dareva pristupa orguljama, registraciji i interpretaciji i danas su okosnica orguljanja Marija Perestegija. Interes za interpretaciju francuske orgulja\xc5\xa1ke glazbe vodi ga k pari\xc5\xa1koj orgulja\xc5\xa1ici Marie Claire Alain te velikom slovenskom orgulja\xc5\xa1u Hubertu Bergantu s kojim tijekom poslijediplomskog studija posebno radi na interpretaciji velikih sonatnih i simfonijskih formi. Istan\xc4\x8dan osje\xc4\x87aj kolorita koji se ogleda u izboru registara i interpretacija orgulja\xc5\xa1kih djela\xc2\xa0 XIX. i XX. stolje\xc4\x87a otvaraju mu put\xc2\xa0 koncertnim turnejama na mnogim velikim orguljama simfonijskog tipa._NEWLINE_Do danas je odsvirao preko 350 solisti\xc4\x8dkih koncerata me\xc4\x91u kojima svakako treba spomenuti koncerte na orguljama u Koncertnoj dvorani Vatroslav Lisinski u Zagrebu u Jana\xc4\x8dekovoj dvorani u Brnu, dvorani Pontifikalnog Instituta za crkvenu glazbu u Rimu, orgulja\xc5\xa1koj dvorani u So\xc4\x8diju te na festivalima orgulja\xc5\xa1ke glazbe u katedralama u Salzburgu, Berlinu, Rigi, Moskvi, Ljubljani, Olomoucu, Bruxellesu, Helsinkyju, Trstu,\xc2\xa0 Gdansku, Var\xc5\xa1avi, Fromborku, Kopenhagenu \xe2\x80\x93 Roskilde, M\xc3\xbcnsteru te u svim hrvatskim katedralama uklju\xc4\x8duju\xc4\x87i veliki broj koncerata u zagreba\xc4\x8dkoj katedrali. U domovini je nastupio na festivalima: Dubrova\xc4\x8dke ljetne igre, Ve\xc4\x8deri sv. Donata u Zadru, Splitsko ljeto, Rapske glazbene ve\xc4\x8deri. Nastupi ga vode u udaljenu Australiju gdje 2005. godine koncertira u Sidneyju, Cannberi i Melbourneu te 2006. godine u SAD gdje ostvaruje svoje nastupe na presti\xc5\xbenim mjestima u New Yorku, Washingtonu, Bostonu, Chicagu i Wiliamsburgu. 2009. godine odr\xc5\xbeao je solisti\xc4\x8dki recital na velikim orguljama katedrale Notre Dame u Parizu._NEWLINE_Redoviti je profesor (trajno zvanje) orgulja na Akademiji za glasbo u Ljubljani. Uz redoviti pedago\xc5\xa1ki rad na Akademiji za glasbo kao gost profesor predavao je na Zagreba\xc4\x8dkom sveu\xc4\x8dili\xc5\xa1tu (Institut za crkvenu glazbu), Akademiji umetnosti u Novom Sadu te u Padovi na Conservatorio Cesare Pollini. Sudjeluje u radu me\xc4\x91unarodnih \xc5\xbeirija orgulja\xc5\xa1kih natjecanja te kao voditelj majstorskih te\xc4\x8dajeva i seminara o interpretaciji orgulja\xc5\xa1ke glazbe.'